Davlat ishtirokidagi korxonalar tomonidan tashqi qarzlarni jalb qilish tartibini takomillashtirish chora-tadbirlari to‘g‘risida

Davlat unitar korxonalari va ustav kapitalida davlat ulushi 50 foiz va undan ortiq bo‘lgan xo‘jalik jamiyatlari, shuningdek, ustav kapitalining 50 foizi va undan ortiq miqdorda davlat ulushiga ega yuridik shaxsga tegishli bo‘lgan yuridik shaxslar tomonidan tashqi qarzlarni jalb qilishni tartibga solish, davlat ishtirokidagi korxonalar boshqaruv organlarining bu boradagi mas’uliyatini oshirish, mamlakatning makroiqtisodiy barqarorligi uchun yuzaga kelishi mumkin bo‘lgan fiskal xatarlarni pasaytirish maqsadida Vazirlar Mahkamasi qaror qiladi:
 1. Quyidagilar:
 qonunchilik hujjatlariga muvofiq davlat ishtirokidagi korxonalar tomonidan tashqi qarz jalb etilishi ularning boshqaruv organlari (ijroiya organi, kuzatuv kengashi, aksiyadorlar (ishtirokchilar, muassis) umumiy yig‘ilishi) qarorlari asosida mustaqil ravishda amalga oshirilishi;
 O‘zbekiston Respublikasi Prezidentining “Davlat xaridlari shaffofligini ta’minlash va samaradorligini oshirishga doir qo‘shimcha chora-tadbirlar to‘g‘risida” 2021-yil 2-iyuldagi PQ-5171-son qaroriga muvofiq korporativ buyurtmachilar tomonidan tashqi qarzlar jalb qilinishini nazorat qilish Davlat xaridlari ochiq va shaffof amalga oshirilishini ta’minlash bo‘yicha respublika komissiyasining (keyingi o‘rinlarda — Respublika komissiyasi) asosiy vazifalaridan biri etib belgilanganligi;
 Xalqaro valyuta jamg‘armasining texnik ko‘magi doirasida davlat ishtirokidagi korxonalarni, ularning moliyaviy holatidan kelib chiqib, xatarlar darajalariga tasniflash taklifi ishlab chiqilganligi ma’lumot uchun qabul qilinsin.
 2. 2022-yil 1-maydan boshlab, 1-ilovadagi davlat unitar korxonalari va ustav kapitalida davlat ulushi 50 foiz va undan ortiq bo‘lgan xo‘jalik jamiyatlari, shuningdek, ustav kapitalining 50 foizi va undan ortiq miqdorda davlat ulushiga ega yuridik shaxsga tegishli bo‘lgan yuridik shaxslar (keyingi o‘rinlarda — davlat ishtirokidagi korxonalar) tomonidan tashqi qarzlarni jalb qilish, ulardan foydalanish va ularning miqdorini maqbullashtirish ustidan nazorat qilishning quyidagi mexanizmi joriy etilsin:
 a) tashqi qarzlarni jalb qilish va tashqi qarzga xizmat ko‘rsatishni tartibga solish maqsadida davlat ishtirokidagi korxonalar, moliyaviy holatiga ko‘ra, “past xatarli”, “o‘rta xatarli” va “yuqori xatarli” toifalariga avtomatik tarzda toifalanadi;
 b) tashqi qarz quyidagi hollarda Respublika komissiyasi ruxsati asosida jalb etiladi:
 “yuqori xatarli” toifasiga kiradigan davlat ishtirokidagi korxonalar uchun — tashqi qarz miqdoridan qat’i nazar;
 “o‘rta xatarli” toifasiga kiradigan davlat ishtirokidagi korxonalar uchun — tashqi qarz 20 mln AQSh dollaridan ortiq miqdorda bo‘lganda;
 v) tashqi qarz quyidagi hollarda Respublika komissiyasini xabardor qilgan holda jalb etiladi:
 “past xatarli” toifasiga kiradigan davlat ishtirokidagi korxonalar uchun — tashqi qarz miqdoridan qat’i nazar;
 “o‘rta xatarli” toifasiga kiradigan davlat ishtirokidagi korxonalar uchun — tashqi qarz 20 mln AQSh dollari va undan kam miqdorda bo‘lganda;
 g) jalb etiladigan tashqi qarz miqdori davlat ishtirokidagi korxonalarning biznes-rejasida aks ettiriladi.
 3. Belgilansinki:
 davlat ishtirokidagi korxonalarning jalb qilinadigan tashqi qarzga xizmat ko‘rsatish xarajatlari (foiz stavkasi, komissiya va boshqa to‘lovlar yig‘indisi)ning yuqori chegarasi Respublika komissiyasi tomonidan har chorakda belgilab boriladi va undan oshmasligi ta’minlanadi. Bunda, jalb qilinadigan tashqi qarzga xizmat ko‘rsatish xarajatlarining belgilangan yuqori chegaradan oshishiga faqat Respublika komissiyasining ruxsati bilan yo‘l qo‘yiladi;
 davlat ishtirokidagi korxonalarning yil yakuni bo‘yicha moliya-xo‘jalik faoliyatini auditorlik tekshiruvidan o‘tkazish xalqaro auditorlik tarmoqlariga va xalqaro uyushmalariga a’zo bo‘lgan auditorlik tashkilotlari tomonidan amalga oshiriladi, bundan mazkur qaror qabul qilingan sanadan oldin tanlab olingan auditorlik tashkilotlari mustasno;
 qonunchilik hujjatlarida nazarda tutilgan hollarda, davlat ishtirokidagi korxonalarning tashqi qarzlar hisobidan moliyalashtiriladigan loyihalarning texnik-iqtisodiy asoslarini va boshqa hujjatlarini vakolatli organlarda ekspertizadan o‘tkazish mazkur qarorga muvofiq Respublika komissiyasining ijobiy xulosasi yoki uning xabardor qilinganligini tasdiqlovchi hujjatlar taqdim etilgandan keyin amalga oshiriladi;
 davlat ishtirokidagi korxonalarning tashqi qarz hisobidan moliyalashtiriladigan loyihalari, tashqi qarz bitimlari bo‘yicha majburiyatlarining bajarilishi bilan bog‘liq bo‘lgan tegishli ma’lumotlari har chorak yakuni bilan Moliya vazirligiga taqdim etiladi;
 davlat ishtirokidagi korxonalar tomonidan amaldagi tashqi qarz bitimlarining moliyaviy shartlari (kovenantlari) buzilgan hollarda, ular bartaraf etilguncha tashqi qarzlarni jalb qilish faqatgina Respublika komissiyasining ruxsati bilan amalga oshiriladi.
 4. Davlat aktivlarini boshqarish agentligi Moliya vazirligi bilan birgalikda uch oy muddatda:
 Davlat aktivlarini boshqarish agentligining axborot tizimida davlat ishtirokidagi korxonalarning xatar darajasini avtomatik tarzda aniqlash imkoniyatini yaratish;
 davlat ishtirokidagi korxonalarning xatar darajasi to‘g‘risidagi ma’lumotlardan Moliya vazirligi tomonidan foydalanish imkoniyatini ko‘zda tutishni ta’minlasin.
 5. Moliya vazirligi har chorakda Respublika komissiyasiga:
 davlat ishtirokidagi korxonalarning yangi jalb qilingan tashqi qarz bo‘yicha tashqi qarz bitimlarining moliyaviy shartlariga (kovenantlariga) rioya etilishi yuzasidan tahliliy ma’lumotlar;
 davlat ishtirokidagi korxonalar tomonidan jalb qilingan yangi tashqi qarz, uning hisobiga moliyalashtirilgan loyiha va kredit liniyalari to‘g‘risida tahliliy ma’lumotlar kiritib borsin.
 6. Davlat ishtirokidagi korxonalar tomonidan tashqi qarzlarni jalb qilish tartibi to‘g‘risidagi nizom 2-ilovaga muvofiq tasdiqlansin.
 7. Moliya vazirligi, Davlat aktivlarini boshqarish agentligi tegishli vazirlik va idoralar bilan birgalikda ikki oy muddatda davlat ishtirokidagi korxonalar ustavlari va ichki hujjatlariga ushbu qarordan kelib chiqadigan o‘zgartirishlar belgilangan tartibda kiritilishini ta’minlasin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov va O‘zbekiston Respublikasi moliya vaziri T.A. Ishmetov zimmasiga yuklansin.
 1. Ushbu Nizom Vazirlar Mahkamasining qarorlari bilan belgilangan davlat ishtirokidagi korxonalar va ularning tarkibidagi tashkilotlar (keyingi o‘rinlarda — davlat ishtirokidagi korxonalar) tomonidan tashqi qarzlarni jalb qilish tartibini belgilaydi.
 2. Ushbu Nizomda quyidagi tushunchalar qo‘llaniladi:
 davlat ishtirokidagi korxonaning tashqi qarzi — davlat ishtirokidagi korxonaning xorijdan mablag‘ jalb qilishi natijasida yuzaga kelgan majburiyatlari yig‘indisi;
 ishchi organ — Moliya vazirligi;
 loyiha — iqtisodiy, ijtimoiy va boshqa foyda olish uchun o‘zaro bog‘liq bo‘lgan tadbirlar majmui;
 loyiha bo‘yicha tashabbuskorlar — loyiha, qayta moliyalashtirish yoki kredit liniyani jalb qilish bo‘yicha takliflarni ishlab chiquvchi hamda uni amalga oshiruvchi davlat ishtirokidagi korxonalar;
 loyiha konsepsiyasi (pasporti) — loyihaning nomi, mazmuni, ishtirokchilari, maqsadi, amalga oshirish muddatlari, qiymati, moliyalashtirish manbalari, loyihaning texnik-iqtisodiy asoslari mavjudligini, samaradorligi va kutilayotgan natijalarni o‘z ichiga oluvchi hujjat;
 Respublika komissiyasi — O‘zbekiston Respublikasi Prezidentining “Davlat xaridlari shaffofligini ta’minlash va samaradorligini oshirishga doir qo‘shimcha chora-tadbirlar to‘g‘risida” 2021-yil 2-iyuldagi PQ-5171-son qaroriga muvofiq tuzilgan Davlat xaridlari ochiq va shaffof amalga oshirilishini ta’minlash bo‘yicha respublika komissiyasi.
 3. Davlat ishtirokidagi korxonalar tomonidan tashqi qarzlarni jalb qilish korxonaning moliyaviy holati bo‘yicha xatarlar darajasidan kelib chiqib, ushbu nizomga 1-ilovadagi sxemaga muvofiq Respublika komissiyasi ruxsati bilan yoki uni xabardor qilgan holda amalga oshiriladi.
 4. Davlat ishtirokidagi korxonalarning moliyaviy holati bo‘yicha xatarlar darajasi ushbu korxonalar tomonidan taqdim etiladigan ma’lumotlardan kelib chiqib, ushbu Nizomga 2 va 3-ilovalarga asosan Davlat aktivlarini boshqarish agentligining axborot tizimida avtomatik tarzda “past xatarli”, “o‘rta xatarli” va “yuqori xatarli” deb toifalanadi.
 Bunda, ushbu ma’lumotlar yoki ularning bir qismi Davlat aktivlarini boshqarish agentligi tomonidan Davlat soliq qo‘mitasidan idoralararo elektron hujjat aylanishi vositasida olinadi.
 5. Davlat ishtirokidagi korxonalarning moliyaviy holati bo‘yicha xatarlar darajasi to‘g‘risidagi ma’lumot korxonalardan Davlat aktivlarini boshqarish agentligining axborot tizimida ochiladigan ularning shaxsiy kabineti orqali olinadi.
 6. Davlat ishtirokidagi korxonalarning xatarlar darajasi 100 ballik reyting tizimida baholanadi. Bunda, davlat ishtirokidagi korxonalar reyting natijasi 60 balldan past bo‘lganda xatar darajasi — “yuqori xatarli”, 60 balldan 80 ballgacha bo‘lganda — “o‘rta xatarli” va 80 balldan 100 ballgacha bo‘lganda — “past xatarli” deb toifalanadi.
 7. Davlat ishtirokidagi korxonalar tomonidan:
 xatar darajasi “yuqori xatarli” bo‘lganda miqdoridan qat’i nazar, “o‘rta xatarli” bo‘lganda tashqi qarz miqdori 20 mln AQSh dollaridan oshgan holatda tashqi qarzlar Respublika komissiyasi ruxsati asosida;
 xatar darajasi “past xatarli” bo‘lganda tashqi qarz miqdoridan qat’i nazar, xatar darajasi “o‘rta xatarli” bo‘lganda esa tashqi qarz miqdorining 20 mln AQSh dollari va undan kam bo‘lganda tashqi qarz Respublika komissiyasini xabardor (boshqaruv organi qaror qabul qilgandan so‘ng 5 ish kunida) qilgan holda jalb qilinadi.
 8. Mazkur nizomning 7-bandi uchinchi xatboshisiga muvofiq bo‘lgan davlat ishtirokidagi korxonalar jalb etiladigan tashqi qarz summasi, uni jalb qilish shartlari va ishlatish maqsadlari to‘g‘risidagi ma’lumotni uni jalb qilish to‘g‘risida boshqaruv organi qaror qabul qilingan sanadan boshlab 5 ish kunida keyinchalik Respublika komissiyasini xabardor qilish uchun Ishchi organga taqdim etiladi.
 9. Mazkur nizomning 7-bandi ikkinchi xatboshisiga muvofiq bo‘lgan davlat ishtirokidagi korxonalar tashqi qarzlarni jalb qilishda Ishchi organga tashqi qarzlarni jalb qilish to‘g‘risida arizani quyidagi hujjatlarni ilova qilgan holda taqdim etadi:
 ushbu Nizomga 4-ilovaga muvofiq loyiha konsepsiyasi (pasporti);
 hisobot yili yakuni bo‘yicha auditorlik tashkiloti xulosasi nusxasi;
 tashqi qarz mablag‘larini jalb qilish to‘g‘risidagi tegishli boshqaruv organining qarori;
 Ishchi organ so‘roviga muvofiq korxonaning moliyaviy holatiga bog‘liq boshqa ma’lumotlar (jumladan, moliyaviy modellar).
 10. Ishchi organ arizani ko‘rib chiqib, ko‘rib chiqish natijasiga ko‘ra:
 a) ushbu nizomning 9-bandida nazarda tutilgan hujjatlar to‘liq bo‘lmaganda yoki qo‘shimcha hujjatlarni o‘rganish talab etilganda bu to‘g‘risida 2 ish kuni ichida davlat ishtirokidagi korxonani xabardor qiladi;
 b) hujjatlar to‘liq bo‘lganda 10 ish kunida tegishli hujjatlarni Respublika komissiyasiga kiritadi.
 11. Ishchi organ quyidagi hollarda davlat ishtirokidagi korxonalar tomonidan tashqi qarzlarning jalb qilinishini Respublika komissiyasiga kiritmagan holda rad etishi mumkin:
 oxirgi 12 oy davomida davlat ishtirokidagi korxonaning davlat tomonidan kafolatlangan yoki kafolatlanmagan kreditlari bo‘yicha yoki O‘zbekiston Respublikasining Davlat budjeti oldida muddati o‘tgan qarzdorligi mavjud bo‘lsa;
 davlat ishtirokidagi korxonaning oxirgi hisobot yili uchun moliyaviy hisobotining ishonchliligi va buxgalteriya hisobi to‘g‘risidagi qonunchilik talablariga muvofiqligi to‘g‘risida auditorlik xulosasi mavjud bo‘lmaganda yoki salbiy xulosa mavjud bo‘lganda.
 Ishchi organ davlat ishtirokidagi korxonalar tomonidan tashqi qarzlarning jalb qilinishini Respublika komissiyasiga kiritmagan holda rad etilganligi to‘g‘risida davlat ishtirokidagi korxonani xabardor qiladi.
 12. Davlat ishtirokidagi korxonalar to‘g‘risidagi tashqi qarzni jalb qilish bilan bog‘liq hujjatlar, jumladan loyiha va tahliliy ma’lumotlar Ishchi organ tomonidan Respublika komissiyasiga kiritiladi va majlis o‘tkaziladigan kun haqida davlat ishtirokidagi korxonalar va Respublika komissiyasi a’zolarini xabardor qiladi.
 13. Respublika komissiyasi tashqi qarzni jalb qilish bo‘yicha davlat ishtirokidagi korxonalarning hujjatlari va loyihalarini ko‘rib chiqib, davlat ishtirokidagi korxonalar tomonidan jalb etiladigan mablag‘larni qaytarmaslik xavfi yuqori bo‘lganda yoki loyihaning iqtisodiy jihatdan maqsadga muvofiq bo‘lmaganda tashqi qarzni jalb qilishni rad etish to‘g‘risida qaror qabul qiladi.
 14. Respublika komissiyasi loyihalarni ko‘rib chiqishda quyidagi ustuvor maqsadlardan kelib chiqib tashqi qarzni jalb qilish maqsadga muvofiqligi to‘g‘risida qaror qabul qilishi mumkin:
 ijtimoiy-iqtisodiy, strategik ahamiyati hamda natijadorligi va o‘z-o‘zini oqlashi;
 loyihalarning texnik-iqtisodiy asoslari mavjudligi;
 ishlab chiqarish va ijtimoiy infratuzilmani rivojlantirishi;
 davlat ishtirokidagi korxonalar tomonidan tashqi qarzlar hisobidan moliyalashtirilgan loyiha yoki kredit liniyalarning natijalari.
 15. Respublika komissiyasi davlat ishtirokidagi korxonalar tomonidan taqdim etilgan tashqi qarz mablag‘lari hisobidan moliyalashtiriladigan loyiha hujjatlarni ko‘rib chiqib, ruxsat berish yoki rad etish to‘g‘risida qarorni qabul qiladi.
 16. Respublika komissiyasi bayoni Ishchi organ tomonidan tayyorlanadi va imzolangandan keyin 1 ish kunida davlat ishtirokidagi korxonalarga yetkaziladi.
 17. Respublika komissiyasi loyihalarning umumiy qiymatiga o‘zgartirish kiritish huquqiga ega.
 18. Tashqi qarz jalb qilingandan so‘ng davlat ishtirokidagi korxonalar Ishchi organga har chorak yakuni bilan 30 kun ichida, yil yakunlari bo‘yicha keyingi moliya yilining 25-fevraliga qadar quyidagi hujjatlarni taqdim etadi:
 loyiha doirasida o‘tgan davr mobaynida amalga oshirilgan ishlarning natijadorligi va istiqbolda amalga oshiriladigan rejalar bo‘yicha ma’lumot;
 jalb qilingan barcha qarz bitimlari, jumladan, tashqi va ichki qarzlari xorijiy va milliy valyutalarda, asosiy qarz (qoldig‘i) va foiz to‘lovlari, shuningdek, muddati o‘tgan to‘lovlar kesimida ma’lumotlar hamda ular bo‘yicha majburiyatlarning bajarilishi bilan bog‘liq bo‘lgan ma’lumotlar;
 zarur hollarda Ishchi organining so‘rovi asosida yangi jalb qilingan tashqi qarz hisobidan moliyalashtirilgan loyiha samaradorligining monitoringini olib borish uchun talab etiladigan boshqa ma’lumotlar.
 19. Respublika komissiyasi quyidagi vazifalarni bajaradi:
 ushbu Nizomda belgilangan hollarda jalb qilinayotgan tashqi qarz hisobidan moliyalashtirilishi taklif etilayotgan loyiha tashabbuskorlarining taqdimotlarini ko‘rib chiqadi;
 davlat ishtirokidagi korxonalar tomonidan tashqi qarzni jalb qilishni ma’qullash yoki rad etish bo‘yicha qarorlar qabul qiladi;
 davlat ishtirokidagi korxonalar tomonidan moliyalashtirilgan loyiha natijadorligini nazorat qiladi, tegishli korxonalarning bu boradagi hisobotlarini eshitadi;
 tashqi qarzni jalb qilishning maqbul moliyaviy shartlari miqdorlarini tasdiqlaydi;
 davlat ishtirokidagi korxonalar tomonidan jalb qilinayotgan tashqi qarzga doir masalalarni har chorakda kamida bir marta ko‘rib chiqadi.
 20. Ishchi organ quyidagilar vazifalarni bajaradi:
 davlat ishtirokidagi korxonalardan tashqi qarz hisobidan moliyalashtirilishi taklif etilayotgan loyiha bo‘yicha tegishli ma’lumotlarni ushbu Nizom doirasida qabul qilib oladi;
 tashqi qarzni jalb qilish uchun murojaat qilgan davlat ishtirokidagi korxonalar holatini tahlil qiladi va tegishli taklif ishlab chiqadi;
 davlat ishtirokidagi korxonalarning moliyaviy holati bo‘yicha xatarlar darajasini inobatga olgan holda ular tomonidan tashqi qarzni jalb qilish hajmlarining yuqori miqdorini belgilash bo‘yicha takliflarni Respublika komissiyasiga kiritadi;
 Respublika komissiyasi tomonidan tasdiqlangan tashqi qarzni jalb qilishning moliyaviy shartlari va qarz yuki yuqori miqdorlarini davlat ishtirokidagi korxonalarga yetkazadi;
 Respublika komissiyasi kun tartibiga davlat ishtirokidagi korxonalarning tashqi qarz hisobidan moliyalashtiriladigan loyihaga doir masalalarini ko‘rib chiqish bo‘yicha takliflar kiritadi, ishtirokchilarni yig‘ilish o‘tkazish kuni haqida xabardor qiladi, loyiha tashabbuskorlari tomonidan taqdimotlar o‘tkazilishini tashkil etadi, majlis bayonnomalari loyihasini tayyorlaydi;
 Respublika komissiyasining bayonnomalarini ijro etish uchun tegishli davlat ishtirokidagi korxonalarga yuboradi, ularning bajarilishini nazorat qiladi va Respublika komissiyasiga har chorakda kamida bir marta axborot kiritib boradi;
 har chorakda kamida bir marta Respublika komissiyasiga qabul qilingan qarorlarning ijrosi bo‘yicha axborot taqdim etadi;
 tashqi qarz jalb qilishda davlat ishtirokidagi korxonalar tomonidan Respublika komissiyasini xabardor qilish uchun taqdim etilgan ma’lumotlarni 10 ish kunida Respublika komissiyasining navbatdagi yig‘ilishiga ma’lumot uchun kiritib boradi;
 davlat ishtirokidagi korxonalar tomonidan tashqi qarzni jalb qilish bo‘yicha Respublika komissiyasi ruxsatini olish uchun taqdim etilgan hujjatlarni 15 ish kunida Respublika komissiyasiga kiritadi;
 davlat ishtirokidagi korxonalar tomonidan jalb qilingan tashqi qarz hisobiga moliyalashtirilgan loyihaning natijadorligi, ularning o‘z-o‘zini oqlashi bo‘yicha tahlillar hamda va majburiyatlarning bajarilishi bilan bog‘liq bo‘lgan boshqa ma’lumotlar taqdim etilgandan so‘ng 10 ish kunida ma’lumotlarni umumlashtirgan holda Respublika komissiyasiga axborot kiritadi;
 tashqi qarz jalb qilish bo‘yicha davlat ishtirokidagi korxonalar uchun turli xalqaro kredit reytinglar va muddatlar kesimida xalqaro moliyaviy bozorlar holatidan kelib chiqib AQSh dollari, yevro, yen, yuan va Rossiya rublida tashqi qarzni jalb qilishning maqbul moliyaviy shartlari to‘g‘risidagi ma’lumotlarni har oyda Respublika komissiyasiga tasdiqlash uchun kiritadi;
 davlat ishtirokidagi korxonalar tomonidan tashqi qarz bitimlarining moliyaviy shartlari (kovenantlari)ga rioya etilishini monitoring qiladi va Respublika komissiyasiga har chorakda axborot kiritib boradi;
 davlat ishtirokidagi korxonalar bo‘yicha xatarlar tahlilini doimiy yangilab boradi va ular bo‘yicha yagona ma’lumotlar bazasini yaratadi.
 21. Tashqi qarzlar hisobidan moliyalashtiriladigan loyihalarga o‘zgartirish kiritish yuqorida ko‘rsatib o‘tilgan tartibda amalga oshiriladi.
 22. Davlat ishtirokidagi korxonalar ushbu Nizomga muvofiq ularning xatarlar darajasini hisoblashda foydalaniladigan hisobotlarni (ma’lumotlarni) har chorak yakunlari bo‘yicha keyingi oy davomida, yil yakunlari bo‘yicha keyingi moliya yilining 25-fevraliga qadar elektron raqamli imzo bilan tasdiqlagan holda Davlat aktivlarini boshqarish agentligining maxsus axborot tizimida joylashtirib boradi.
 23. Mazkur Nizom talablarining buzilishida aybdor bo‘lgan shaxslar qonunchilik hujjatlarida belgilangan tartibda javob beradi.